**Obrazloženje**

**Prijedloga Proračuna Grada Karlovca za 2017. godinu i projekcije za 2018. - 2019. godine**

1. **UVOD**

Sukladno odredbama Zakona o proračunu (NN 87/08, 136/12 i 15/15) predstavničko tijelo jedinice lokalne i područne (regionalne) samouprave obvezno je do kraja tekuće godine donijeti proračun za iduću proračunsku godinu i projekcije proračuna za slijedeće dvije proračunske godine. Uz proračun se donosi i Odluka o izvršavanju proračuna za narednu godinu.

Navedenim aktima omogućava se financiranje poslova, funkcija i programa koje izvršavaju odjeli gradske uprave, radi ostvarivanja javnih potreba i prava građana, koji se temeljem posebnih zakona i drugih na zakonu zasnovanih propisa financiraju iz javnih prihoda, odnosno iz proračuna Grada. Pri sastavljanju prijedloga planskih dokumenata za sljedeće trogodišnje razdoblje obveza je primijeniti metodologiju izrade proračuna propisanu Zakonom o proračunu i podzakonskim aktima kojima se regulira provedba navedenog Zakona, ponajprije Pravilnikom o proračunskim klasifikacijama (Narodne novine, br. 26/10 i 120/13) i Pravilnikom o proračunskom računovodstvu i Računskom planu (Narodne novine, br. 124/14, 115/15 i 84/16). Temeljem navedenog, proračun za 2017. godinu donosi se na razini podskupine računa (treća razina računskog plana), dok se projekcija za 2018. i 2019. godinu donosi na razini skupine (druga razina računskog plana). Ova, zakonom propisana, manje detaljna razina prikazivanja planskih podataka opravdava se većom mogućom fleksibilnošću u izvršavanju proračuna.

Smjernice ekonomske i fiskalne politike za trogodišnje razdoblje ove godine nisu mogle biti izrađene zbog političke situacije u državi koja je rezultirala raspuštanjem Hrvatskog sabora i raspisivanjem prijevremenih parlamentarnih izbora. Bez obzira na navedeno, Ministarstvo financija je krajem kolovoza sastavilo upute za izradu proračuna jedinica lokalne i područne (regionalne) samouprave za razdoblje 2017. – 2019.

Važnost procesa planiranja, odnosno izrade financijskih planova, prepoznata je u kontekstu davanja Izjave o fiskalnoj odgovornosti temeljem Zakona o fiskalnoj odgovornosti (Narodne novine br.139/10 i 19/14) i Uredbe o sastavljanju i predaji Izjave o fiskalnoj odgovornosti i izvještaja o primjeni fiskalnih pravila (Narodne novine br. 78/11, 106/12, 130/13, 19/2015 i 119/15). Čelnik jedinice lokalne i područne (regionalne) samouprave odnosno proračunskog i izvanproračunskog korisnika odgovoran je, osim za zakonito planiranje i izvršavanje proračuna odnosno financijskog plana, i za svrhovitost, učinkovitost i za ekonomično raspolaganje proračunskim sredstvima.

U izradi proračuna i financijskih planova nema značajnijih metodoloških promjena u odnosu na prethodnu godinu, posljednjim izmjenama i dopunama Zakona o proračunu poseban naglasak je stavljen na jačanje srednjoročnog proračunskog okvira. Na državnoj i lokalnoj te područnoj (regionalnoj) razini prisutna je nepotpuna i nedovoljna korelacija između višegodišnjeg proračunskog okvira, odnosno projekcija koje su usvojene za godine n+1 i n+2 te samog godišnjeg proračuna koji potom izrađujemo u tim godinama. Za navedeni će se problem pokušati pronaći odgovarajuća rješenja, temeljena na najboljoj europskoj praksi, kroz izmjene i dopune Zakona o proračuna. Jedinice lokalne i područne (regionalne) samouprave imale su prethodne godine prvi puta u svojim uputama obvezu određivanja dvojnih limita za svoje proračunske korisnike pri čemu se jedan limit utvrđuje ovisno o sredstvima potrebnim za provedbu postojećih programa, odnosno aktivnosti, a drugi limit ovisno o sredstvima potrebnim za provedbu novih ili promjenu postojećih programa, odnosno aktivnosti. Uvođenje dvojnih limita za proračunske korisnike u procesu planiranja proračuna zasigurno je jedno od rješenja koje ide u smjeru jačanja srednjoročnog proračunskog okvira.

 Prema članku 27. Zakona o proračunu, nakon primitka uputa iz Ministarstva financija, upravni odjel za proračun i financije izrađuje svoje upute za izradu proračuna i dostavlja ih proračunskim korisnicima jedinica lokalne i područne (regionalne) samouprave.

 Upravni odjel za proračun i financije izradio je Upute za izradu Proračuna Grada Karlovca za razdoblje od 2017.- 2019. i dostavio ih proračunskim korisnicima zajedno s obrascima za izradu strukturnih dijelova proračuna.

Navedene upute sadržavale su:

1. Upute Ministarstva financija za izradu proračuna JLP(R)S
	1. Uvod
	2. Metodologija izrade proračuna
	3. Metodologija izrade financijskog plana
	4. Planiranje rashoda proračunskih korisnika u okviru decentraliziranih funkcija
2. Upute za izradu proračuna Grada Karlovca
3. Metodologija izrade proračuna JLP(R)S
	1. Namjenski i vlastiti prihodi proračunskih korisnika
	2. Preraspodjele u 2017.
	3. Plan razvojnih programa
	4. Primjena programske i organizacijske klasifikacije u izradi proračuna JLP(R)S
	5. Izrada i donošenje proračuna i projekcija
	6. Primjena načela transparentnosti
4. Okvirni prijedlog opsega financijskog plana
5. Metodologija izrade prijedloga financijskog plana proračunskog korisnika JLP(R)S
	1. Procjena prihoda i primitaka
	2. Prijedlog Plana rashoda i izdataka
	3. Obrazloženje financijskog plana
	4. Obrazloženje programa
	5. Planiranje rashoda proračunskih korisnika u sklopu decentraliziranih funkcija
	6. Krajnji korisnici proračunskih sredstava
6. E-riznica
7. Vremenska dinamika izrade proračuna za razdoblje 2017.-2019.
8. Preuzimanje materijala

Proračun jedinice lokalne i područne (regionalne) samouprave sastoji se, u skladu sa člankom 16. Zakona o proračunu, od općeg i posebnog dijela te plana razvojnih programa. Opći dio proračuna sastoji se od Računa prihoda i rashoda i Računa financiranja. U Računu prihoda i rashoda planirani prihodi iskazani su po prirodnim vrstama i izvorima financiranja, a rashodi po ekonomskoj namjeni za koju služe u skladu sa Računskim planom proračuna i Pravilnikom o proračunskom računovodstvu. U Računu financiranja iskazani su primici od financijske imovine i zaduživanja te izdaci za financijsku imovinu i otplatu kredita i zajmova. U Posebnom dijelu proračuna rashodi i izdaci raspoređeni su po programima odnosno njihovim sastavnim dijelovima (aktivnostima, tekućim i kapitalnim projektima), kojih su nositelji odjeli gradske uprave i proračunski korisnici. U okviru programa, projekata i aktivnosti, rashodi i izdaci su iskazani prema ekonomskoj i funkcijskoj klasifikaciji i izvorima financiranja sukladno Pravilniku o proračunskim klasifikacijama. Uz opći i posebni dio, plan razvojnih programa je sastavni dio proračuna jedinice lokalne i područne (regionalne) samouprave. Sam plan razvojnih programa predstavlja strateško planski dokument stvarajući pretpostavku za povezivanje svih strateških dokumenata jedinice s proračunskim planiranjem, a sadrži ciljeve i prioritete razvoja jedinice lokalne samouprave koji su povezani s programskom i organizacijskom klasifikacijom proračuna. Pri izradi proračuna potrebno je pridržavati se temeljnih proračunskih načela zakonitosti, ispravnosti, točnosti i transparentnosti. Proračun mora biti uravnotežen odnosno ukupni rashodi i izdaci moraju biti jednaki ukupnim prihodima i primicima. Proračunom se iskazuju svi prihodi i primici te rashodi i izdaci koji se planiraju prema organizacijskoj, ekonomskoj, funkcijskoj, programskoj i lokacijskoj klasifikaciji te izvorima financiranja. U proračunu se rashodi i izdaci vežu uz programe odnosno uz aktivnosti, kapitalne i tekuće projekte prema izvorima iz kojih će se financirati. U proračunu su sadržani i konsolidirani planovi svih proračunskih korisnika izrađeni po programima te usklađeni s proračunom i važećim posebnim zakonima. Iz navedenog proizlazi obveza uključivanja svih prihoda i primitaka, rashoda i izdataka koje proračunski korisnici ostvare od obavljanja poslova na tržištu u proračun jedinice lokalne i područne (regionalne) samouprave sukladno proračunskim klasifikacijama. Nastavno se daje obrazloženje Općeg dijela proračuna za 2017. godinu i projekcija za 2018. i 2019. godinu, odnosno struktura prihoda i rashoda, te primitaka i izdataka Proračuna. Posebni dio proračuna sadrži rashode i izdatke proračunskih korisnika iz njihovih financijskih planova koji su raspoređeni po razdjelima čiji su nositelji upravni odjeli, te glavama unutar pojedinih razdjela za krajnje korisnike.

Gradonačelnik Grada Karlovca donio je 28.10.2016. godine Nacrt Proračuna Grada Karlovca za 2017. godinu (Klasa: 400-06/16-01/03 Urbroj: 2133/01-04/01-16-3), koji je upućen na javnu raspravu svim radnim tijelima Gradskog vijeća, klubovima vijećnika i svim građanima putem objave na internet stranici Grada Karlovca, a koja je trajala do 07. studenog 2016. godine. U predgovoru Nacrta dano je obrazloženje o razlozima smanjenja proračuna, osiguranju dodatnih izvora prihoda kao i nastavku provođenja mjera štednje. U 2017. godini planirani su prihodi u iznosu od 248,6 mil. kuna što pokazuje značajno smanjenje u odnosu na planirane prihode u 2016. godini, a jedan od razloga je zasigurno izostanak prihoda iz Europskih fondova za financiranje izgradnje slatkovodnog akvarija i muzeja rijeka koji je svečano otvoren 22. listopada 2016. godine. Isto tako, viškovi prihoda s kojima smo ušli u 2016. godinu u iznosu od 12,0 mil. kuna, ove su godine najvećim dijelom utrošeni, a preostali višak prihoda namijenjen je najvećim dijelom nastavku gradnje dječjeg vrtić Rakovac. Grad Karlovac je tijekom 2016. godine iskoristio kredit dobiven od Hrvatske banke za obnovu i razvoj za projekte energetske učinkovitosti na objektima osnovnih škola i vrtiću Gaza pa tako nisu planirana nova zaduženja kod banaka. U proračunu za 2017. godinu planiran je značajan priljev prihoda s nacionalne razine ponajviše iz proračuna Ministarstva kulture i Ministarstva turizma, ali i temeljem kandidature naših projekata energetske učinkovitosti na Fond za zaštitu okoliša i energetsku učinkovitost. U prihodima proračuna za 2017. godinu očekuje se lagani rast poreznih prihoda za 1% do 2%, kao i rast prihoda od komunalne naknade, bez povećanja obveza za građane i poslovne subjekte. Iz svega navedenog proizlazi da je Nacrt proračuna Grada Karlovca za 2017. godinu sastavljen na temelju zakonitog, namjenskog i svrsishodnog korištenja proračunskih sredstava te u skladu s nadležnostima Grada kao jedinice lokalne samouprave.

**PRORAČUN GRADA KARLOVCA ZA 2017.GODINU I PROJEKCIJE ZA 2018. I 2019. GODINU**

Prijedlog proračuna Grada Karlovca za 2017. godinu utvrđen je u iznosu od 248.599.953 kune što predstavlja smanjenje od 7,9% u odnosu na iznos proračuna utvrđen drugim Izmjenama i dopunama proračuna Grada Karlovca za 2016. godinu. Prijedlog proračuna za 2018. godinu projiciran je u iznosu od 244.119.473 kuna, a za 2019. godinu u iznosu od 237.987.751 kuna. U nastavku se daje struktura Prijedloga proračuna za 2017. godinu i projekcija za 2018. i 2019.godinu.

**Tablica 1. Struktura proračuna za razdoblje 2017.-2019. godine prema osnovnoj klasifikaciji**



* 1. **PRIHODI I PRIMICI PRORAČUNA**

Prihodi i primici u slijedećem trogodišnjem razdoblju planirani su temeljem Uputa Ministarstva financija za izradu proračuna jedinica lokalne i područne (regionalne) samouprave za razdoblje 2017.- 2019. godine.

Najvažniji prihodi jedinica lokalne i područne (regionalne) samouprave su prihodi od poreza i prireza na dohodak koji u proračunskim prihodima sudjeluju s 47,5% i svaka izmjena poreznih zakona bitno određuje kretanje ukupnih proračunskih prihoda. Prijedlogom Zakona o porezu na dohodak planira se uvođenje osnovnog osobnog odbitka u iznosu od 3.800 kuna, a odnosi se na sve porezne obveznike koji ostvaruju godišnji dohodak neovisno o tome radi li se o radniku, umirovljeniku, ili drugoj osobi koja ostvaruje dohodak. Od 01. siječnja 2017. godine dolazi do uvođenja jedinstvenog poreznog razreda za oporezivanje dohotka iznad neoporezivog iznosa od 0 do 17.500 kuna na koji se primjenjuje porezna stopa od 24%, dok se stopa od 36% primjenjuje na poreznu osnovicu iznad 17.500 kuna. Stopa poreza na dohodak od 12% primjenjuje se samo kod konačnog oporezivanja dohotka od imovine i i kapitala te osiguranja.

Sredstva za financiranje decentraliziranih funkcija u razdoblju 2017.- 2019. godine procjenjuju se na razini bilančnih prava iz 2016. godine te će se uskladiti s Odlukom Vlade Republike Hrvatske o minimalnim financijskim standardima za decentralizirano financiranje osnovnih škola i vatrogastva za 2017. godinu izmjenama i dopunama proračuna za 2017.godinu, kad iste budu donesene. Općina, grad županija i Grad Zagreb koji prema posebnim zakonima financiraju decentralizirane funkcije imaju pravo na umanjeni dodatni udio u porezu na dohodak, i to za osnovno školstvo 1,9%, a za vatrogastvo 1,0%.

Prijedlogom proračuna Grada Karlovca za 2017. godinu ukupni prihodi i primici planirani su u iznosu od 248.599.953 kuna, što je za 21,4 mil. kuna ili za 7,9% manje u odnosu na planirane prihode i primitke u proračunu grada za 2016.godinu**.**

Planirani prihodi grada Karlovca za 2017. godinu su slijedeći:

**Tablica 2. Prikaz planiranih prihoda i primitaka Proračuna Grada Karlovca za 2017. godinu**



* + 1. **PRIHODI POSLOVANJA**

Ukupni prihodi poslovanja u 2017. godini planiraju se u iznosu od 234.157.061 kuna, a u strukturi ukupnih prihoda čine 94,2%.

U strukturi prihoda poslovanja najveći udio imaju porezni prihodi u visini od 47,5%, te prihodi od upravnih i administrativnih pristojbi, pristojbi po posebnim propisima i naknada koji u ukupnim prihodima sudjeluju sa 23,3%. Prihodi od pomoći iz inozemstva (darovnice) i od subjekata unutar općeg proračuna u ukupnim prihodima sudjeluju s 18,3% dok prihodi od imovine čine 3,1% ukupnih prihoda.

Najmanji udio imaju prihodi od prodaje proizvoda i robe, te pruženih usluga koji čine 1,8% kao i prihodi od kazni i upravnih mjera koji u ukupnim prihodima sudjeluju sa 0,1%.

**POREZNI PRIHODI**

**Prihodi od poreza** su najznačajnija skupina iobuhvaćaju prihode od poreza i prireza na dohodak, poreza na imovinu, te poreza na robu i usluge, a planirani su za 2017.godinu u iznosu od 118.018.621 kuna, što je za 2,2 mil. kuna ili za 1,9% više u odnosu na plan za 2016. godinu (Rebalans II).

Porezni prihodi projicirani su za razdoblje 2017.-2019. temeljem očekivanih gospodarskih kretanja te ostvarenja tijekom tekuće proračunske godine i njihove projekcije u slijedećem proračunskom razdoblju. Prihodi od poreza u slijedećoj proračunskoj godini planirani su u visini od 118.018.621 kuna, a u projekciji za 2018. i 2019. godinu u visini od 157.352.921 kuna, odnosno 158.149.771 kuna.

Porezni prihodi su najznačajniji izvor financiranja proračuna, u Proračunu za 2017.godinu planiran je njihov lagani rast za oko 1 do 2% što je rezultat promjena u poreznoj politici, očekivanog daljnjeg poboljšanja naplate poreza i postupnog rješavanja poreznih dugovanja.

Proračunom za 2017. godinu **prihodi od poreza na dohodak** predlažu se u iznosu od 112.238.137 kuna, unutar kojih je planirano 4.509.505 kuna kao udio u dohotku za decentralizirane funkcije osnovnog školstva i vatrogastva (osnovno školstvo u iznosu od 2.989.505, a vatrogastvo u iznosu od 1.520.000 kuna). Nenamjenski dio prihoda od poreza na dohodak planira se u iznosu od 107,0 mil. kuna dok je prirez na kamate na štednju planiran u iznosu od 728.632 kuna. Temelj za planiranje ovih prihoda je izvršenje i procjena plana prihoda za 2016. godinu, te procjena kretanja u 2017. godini na osnovu dobivenih uputa za planiranje proračuna.

Prihodi za decentralizirane funkcije osnovnog školstva i vatrogastva (udjeli u porezu na dohodak i pomoći izravnanja) procijenjeni su prema Uputama Ministarstva financija za izradu proračuna za razdoblje 2017.- 2019. godine, budući da Odluke Vlade Republike Hrvatske o minimalnim financijskim standardima za decentralizirano financiranje osnovnih škola i vatrogastva za iduću godinu još nisu donesene. Prema navedenim uputama planirani iznos sredstava za decentralizirane funkcije osnovnog školstva i vatrogastva trebao bi biti na razini 2016. godine.

**Prihodi od poreza na imovinu**, unutar kojih su planirani prihodi od gradskih poreza na korištenje javnih površina i na kuće za odmor kao i od zajedničkog poreza, na promet nekretninama, predlažu se u iznosu od 3.870.484 kuna. U odnosu na druge Izmjene i dopune proračuna za 2016. godinu veći su za 8,2%, obzirom na očekivanu realizaciju do kraja tekuće godine. Tako se u slijedećoj godini očekuju prihodi od poreza na kuće za odmor u visini od 75.000 kuna, poreza na korištenje javnih površina u iznosu od 5.000 kuna i poreza na promet nekretnina u iznosu od 3.790.484 kuna.

**Porezi na robu i usluge** predlažu se u iznosu od 1.910.000, a odnose se na porez na tvrtku odnosno naziv tvrtke u visini od 250.000 kuna dok je porez na potrošnju planiran u iznosu od 1.660.000 kuna. Porez na tvrtku je smanjen za 70,6% u odnosu na planirano Izmjenama i dopunama proračuna za 2016. godinu budući da je od 01.siječnja 2017. godine najavljeno njegovo ukidanje, a temeljem prijedloga novog Zakona o lokalnim porezima.

**POMOĆI IZ INOZEMSTVA (DAROVNICE) I OD SUBJEKATA UNUTAR OPĆE DRŽAVE**

Navedeni se prihodi planiraju u iznosu manjem za 29,2% u odnosu na planirano proračunom za 2016. godinu, a iznose 45.588.689 kuna dok se u 2018. i 2019. godini očekuje znatno smanjenje ovih prihoda i to na 32.548.759 kuna u 2018. godini i 30.460.187 kuna u 2019. godini. Znatno smanjenje ovih prihoda u 2017. godini rezultat je smanjenih prihoda iz EU fondova koji su doznačeni za izgradnju slatkovodnog akvarija i muzeja rijeka, koji je krajem listopada započeo s radom. Neovisno o tome, planirani su značajni prihodi iz Ministarstva kulture i turizma, ali i temeljem kandidature naših projekata energetske učinkovitosti na Ministarstvo graditeljstva i Fond za zaštitu okoliša i energetsku učinkovitost.

U strukturi ukupno planiranih prihoda i primitaka u 2017. godini pomoći čine 18,3%.

**Pomoći od međunarodnih organizacija te institucija i tijela EU** planirane su u iznosu od 766.160 kuna, a odnose se na sredstva doznačena za projekt „Energy@school“. Radi se o projektu financiranom iz programa Interreg CENTRAL EUROPE u kojem Grad Karlovac sudjeluje kao jedan od dvanaest partnera iz sedam europskih zemalja. Ukupna vrijednost projekta je 2.732.100 EUR, a Grad Karlovac kao partner ima na raspolaganju 229.200 EUR. Projekt je financiran u 85,0% iznosu i provodit će se u periodu od 1. 6. 2016. do 31. 5. 2019. godine.

**Pomoći proračunu iz drugih proračuna** (državnog, županijskog i gradskog)procijenjene su u ukupno planiranom iznosu od 5.643.830 kuna, od čega su tekuće pomoći iz proračuna planirane u iznosu od 700.000 kuna, a kapitalne pomoći iz proračuna u iznosu od 4.943.830 kuna.

U strukturi kapitalnih pomoći iz drugih proračuna najveći dio se odnosi na pomoći iz Ministarstva kulture za obnovu i očuvanje objekata kulturne baštine u iznosu od 3.660.830 kuna, za Stari grad Dubovac planirano je 350.000 kuna pomoći dok se iz Ministarstva turizma očekuje 700.000 kuna pomoći za Foginovo kupalište. Najveći dio tekućih pomoći iz županijskog proračuna odnosi se na troškove lokalnih izbora u iznosu od 700.000 kuna dok su kapitalne pomoći iz županijskog proračuna za Dječji vrtić Rakovac planirane u iznosu od 100.000 kuna. Kapitalna pomoć iz gradskog proračuna Duga Rese planirana je u iznosu od 133.000 kuna, a namijenjena je otplati kredita EBRD-u za izgradnju uređaja za pročišćavanje otpadnih voda.

**Pomoći od izvanproračunskih korisnika** planirane su u iznosu od 16.043.516 kuna i veće su za 9,9 mil. kuna ili za 162,3% u odnosu na planirani iznos ovih pomoći u proračunu za 2016. godinu.

Planirani iznos ovih pomoći od 3.900.000 kuna odnosi se na pomoći Županijske uprave za ceste, a sredstva su namijenjena održavanju nerazvrstanih cesta, kapitalna pomoć Hrvatskih voda namijenjena izgradnji oborinske odvodnje planirana je u iznosu od 4,0 mil. kuna dok su pomoći od Hrvatskih cesta planirane u iznosu od 2,5 mil. kuna za održavanje mostova.

U Fond za zaštitu okoliša i energetsku učinkovitost kandidirati će se projekti u vrijednosti od 5.487.000 kuna u 2017. godini. Od toga se na proračunske korisnike odnosi 2.470.000 kuna za dodatna ulaganja na objektima triju osnovnih škola, a 3.017.000 kuna se očekuje u Gradu Karlovcu i to za rekonstrukciju Dječjeg vrtića Rakovac 1,4 mil. kuna, za energetsku obnovu športske školske dvorane Mladost 1,0 mil. kuna dok je za projekt „Javni bicikli“ planirano 100.000 kuna pomoći iz Fonda, a za otplatu kredita Dječjeg vrtića Švarča planirano je 517.000 kuna.

**Pomoći izravnanja za decentralizirane funkcije osnovnog školstva i vatrogastva** procijenjene su u skladu s Uputama Ministarstva financija za izradu proračuna u ukupnom iznosu od 12.579.946 kuna, od čega se na osnovno školstvo odnosi 7.100.000 kuna i za javnu vatrogasnu postrojbu 5.479.946 kuna. Kapitalne pomoći za adaptaciju i dodatna ulaganja na objektima osnovnih škola planirane su u iznosu od 1.500.000 kuna što je na nivou sredstava bilanciranih za kapitalna ulaganja u osnovne škole u 2016. godini u iznosu od 1.500.545 kuna.

**Pomoći proračunskim korisnicima iz proračuna koji im nije nadležan** planirane su u iznosu od 9.547.344 kuna što je za 3,4 mil. kuna više u odnosu na plan za 2016. godinu, a odnose se uglavnom na prihode proračunskih korisnika u iznosu od 8,5 mil. kuna, od čega od Ministarstva kulture za Muzej domovinskog rata čak 5,47 mil.kn dok su iz Ministarstva turizma planirane pomoći Gradu u iznosu od 1,0 mil.kuna za Muzej domovinskog rata Turanj.

**Pomoći iz temeljem prijenosa EU sredstava** planirane su u 2017. godini u iznosu od 1.007.893 kuna što je za 28,9 mil. kuna manje u odnosu na planirano u 2016. godini (Rebalans II) jer su se dobivena sredstva najvećim dijelom odnosila na izgradnju Kaquarium – slatkovodnog akvarija čiji radovi su završeni u listopadu 2016. U 2017. godini planirana sredstva se odnose na EU projekte koji su u fazi prijavljivanja na natječaje, za što je planirano 40.000 kuna, za projekt „Pomoćnici u nastavi“ koji se nastavlja i u 2017. godini planirano je 837.928 kuna raspoređenih po osnovnim školama kao i za projekt započet krajem 2016. godine „Prehrana za djecu u riziku od siromaštva“ koji je planiran u iznosu od 125.345 kuna. Projekt se provodi u devet osnovnih škola, a sredstva su dobivena od Ministarstva socijalne politike i mladih dok će se iz proračuna Grada Karlovca financirati plaća jedne zaposlene osobe na pola radnog vremena za vođenje projekta.

**PRIHODI OD IMOVINE**

**Prihodi od imovine** planirani su u iznosu od 7.711.848 kuna, što je za 762.000 kuna ili 10,96% veće od plana za 2016. godinu. U strukturi ukupnih prihoda ovi prihodi sudjeluju s 3,1%.

**Prihodi od financijske imovine** planirani su u iznosu od 270.000 kuna i odnose se na prihode od kamata na oročena sredstva i na depozite po viđenju.

**Prihodi od nefinancijske imovine** planirani su u iznosu od 7.441.848 kuna, a odnose se na prihode od zakupa i iznajmljivanja imovine, spomeničke rente, naknade za zbrinjavanje komunalnog otpada, naknade za eksploataciju mineralnih sirovina i na naknade za koncesije.

Vrijednosno najznačajniji prihodi ove skupine su prihodi od naknade za javna parkirališta koji se predviđaju u iznosu od 2,2 mil. kuna, zatim prihodi od zakupa poslovnog prostora koji se predviđaju u iznosu od 1,5 mil. kuna, te naknada za uporabu javnih gradskih površina koja je planirana u iznosu od 950.000 kuna, prihodi od spomeničke rente su planirani u iznosu od 675.000 kuna, prihodi od iznajmljivanja stanova 700.000 kuna, naknada za zbrinjavanje komunalnog otpada 500.000 kuna dok se naknada za koncesije predviđa u iznosu od 200.000 kuna.

**PRIHODI OD UPRAVNIH I ADMINISTRATIVNIH PRISTOJBI I PRIHODI PO POSEBNIM PROPISIMA I NAKNADA**

U slijedećoj proračunskoj godini planiraju se ostvariti prihodi od upravnih i administrativnih pristojbi, pristojbi po posebnim propisima i komunalnog doprinosa i naknada u iznosu od 57.939.703 kuna, u strukturi ukupnih prihoda i primitka planiranih za 2017. godinu ovi prihodi čine 23,3%. U 2018. i 2019. godini planiran je značajan pad ovih prihoda zbog najavljenog poreza na nekretnine koji će zamijeniti komunalnu naknadu koja se godišnje kreće oko 35,0 mil. kuna pa je tako ova skupina prihoda za 2018. godinu planirana u iznosu od 22.573.045 kuna, a u 2019. godinu u iznosu od 22.763.045 kuna.

U 2017. godini **prihodi od upravnih i administrativnih pristojbi** planirani su u iznosu od 1.730.000 kuna, što je za 50.000 kuna ili za 2,81% manje u odnosu na planirani iznos istih prihoda u 2016. godini. Planirani prihodi odnose se na prihode od prodaje državnih biljega u iznosu od 900.000 kuna, na prihode od boravišnih pristojbi u iznosu od 30.000 kuna, te upravnih pristojbi za izdavanje lokacijskih dozvola i drugih akata vezanih uz provedbu dokumenata prostornog uređenja i građenja na području grada u iznosu od 800.000 kuna.

**Prihodi po posebnim propisima** planirani su iznosu od 17.411.142 kuna, što je za 214.755 kuna ili za 1,25% više u odnosu na plan u 2016. godini. Najveći dio odnosi se na prihode koji će biti uplaćeni u korist proračunskih korisnika, a planiraju se u iznosu od 15,7 mil. kuna (prihodi od sufinanciranja cijena usluga, participacija, prihodi s naslova osiguranja i refundacije šteta). Prihodi Grada planirani u ovoj skupini iznose 1,7 mil. kuna pri čemu su prihodi od naknade za zadržavanje nezakonito izgrađenih zgrada u prostoru planirani u iznosu od 1,0 mil. kuna, prihodi od vodnog doprinosa u iznosu od 150.000 kuna, doprinos za šume u iznosu od 500.000 kuna dok su prihodi po sudskim presudama planirani u iznosu od 50.000 kuna.

**Prihodi od komunalnog doprinosa i naknade** ukupno su planirani u 2017. godini u iznosu od 38.798.561 kuna, što je za 401.561 kuna ili za 1,05% više u odnosu na planirani iznos ovih prihoda drugim izmjenama i dopunama proračuna Grada Karlovca za 2016.godinu.

Prihodi od komunalnog doprinosa planirani su iznosu od 3,5 mil. kuna, a prihodi od komunalne naknade u iznosu od 35.298.561 kuna. Povećanje prihoda od komunalne naknade temelji se na dodatno pojačanim mjerama naplate prihoda bez povećanja visine komunalne naknade za poslovne subjekte i kućanstva.

**PRIHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA**

**Prihodi od prodaje proizvoda i robe te pruženih usluga i prihodi od donacija** planirani u iznosu od 4.581.200 kuna i veći su za 1,7 mil. kuna ili za 58,90% u odnosu na plan za 2016. godinu, a u ukupnim prihodima Grada Karlovca za 2017. godinu čine 1,8%. Ovo povećanje rezultat je planiranog povećanja prihoda od donacija u iznosu od 2.465.500 kuna dok su prihodi od prodaje proizvoda i robe te pruženih usluga proračunskih korisnika planiranih u iznosu od 2.115.700 kuna. Prihodi od donacija veći su za 1,6 mil. kuna u odnosu na planirane proračunom za 2016. godinu, a odnose se najvećim dijelom na donacije trgovačkih društava namijenjene sufinanciranju rekonstrukcije Dječjeg vrtića Rakovac u iznosu od 2,3 mil. kuna.

**KAZNE, UPRAVNE MJERE I OSTALI PRIHODI**

U 2017. godini planirani prihodi u ovoj skupini iznose 317.000 kuna što je za 210.750 kuna ili za 40,0% manje u odnosu na druge Izmjene i dopune plana za 2016., a u strukturi ukupnih prihoda čine 0,1%. Odnose se na naplatu prihoda od novčanih kazni (prekršajne kazne komunalnih redara) u iznosu od 5.000 kuna, prihode za naplaćene troškove prisilne naplate u iznosu od 10.000,00 kuna i ostale prihode u iznosu od 302.000 kuna.

**1.1.2. PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine** planirani su u iznosu od 7.794.200 kuna, što je za 2,5 mil. kuna ili za 48,6% više u odnosu na planirani iznos ovih prihoda u 2016. godini. U 2018. i 2019. godini projicirano je ostvarenje prihoda od prodaje nefinancijske imovine u iznosu od 2.652.200 kuna odnosno 2.597.200 kuna u 2019.godini.

**Prihodi od prodaje neproizvedene dugotrajne imovine** planiraju se u visini od 290.000 kuna i to kroz prodaju zemljišta u vlasništvu grada i kroz prodaju zemljišta u državnom vlasništvu. **Prihodi od prodaje proizvedene dugotrajne imovine** planiraju se u iznosu od 7.504.200 kuna, a njihova se realizacija planira kroz prihode od prodaje građevinskih objekata koji su planirani u iznosu od 7.459.200 kuna dok su prihodi od prodaje prijevoznih sredstava planirani u iznosu od 45.000 kuna. Prihodi od prodaje stanova na kojim postoji stanarsko pravo uz obročnu otplatu na temelju ugovora iz ranijih godina planirani su u iznosu od 1.387.000 kuna, prihodi od prodaje gradskih stanova u iznosu od 1.100.000 kuna dok su prihodi od prodaje stanove na području PPDS-a planirani u iznosu od 3.000 kuna, a prihodi od prodaje poslovnih objekata u iznosu od 4.950.000 kuna. Prihodi do prodaje poslovnih građevinskih objekata namijenjeni su za rekonstrukciju vrtića Rakovac.

U strukturi ukupnih prihoda i primitaka prihodi od prodaje imovine čine 3,1%.

**1.1.3. PRIMICI OD FINANCIJSKE IMOVINE I ZADUŽIVANJA**

**Primici od financijske imovine i zaduživanja** se ne planiraju u 2017. godini prvenstveno kako bi Grad Karlovac otplatio dio postojećih kredita budući da je u ovoj godini iskorišten kredit Hrvatske banke za obnovu u razvoj za projekte energetske učinkovitosti na objektima osnovnih škola i Dječjem vrtiću Gaza. Slijedeći kreditni aranžmani očekuju se tek u 2018. I 2019.godini za realizaciju kapitalnih projekata.

**1.1.4. PRENESENI VIŠAK PRIHODA**

U Prijedlogu Proračuna Grada Karlovca za 2017. godinu planiran je preneseni višak prihoda iz 2016. godine u iznosu od 6.648.692 kuna, a odnosi se na slijedeća planirana prenesena sredstva:

 1. Višak općih prihoda u iznosu od 2,2 mil. kn

1. Višak prihoda od pomoći iz državnog proračuna (iz Europskog fonda solidarnosti) 1,95 mil. kn
2. Višak prihoda od komunalnog doprinosa u iznosu od 220.000 kn
3. Višak prihoda od prodaje poslovnih objekata u iznosu od 2,1 mil. kn
4. Višak prihoda od HZZ-a za financiranje doprinosa za volontere u iznosu od 50.000 kn

**Tablica 3. Prikaz planiranih prihoda i primitaka za razdoblje 2016.- 2019. prema osnovnim vrstama**



* 1. **RASHODI I IZDACI PRORAČUNA**

Ukupno planirani rashodi i izdaci koji se predlažu u Prijedlogu proračuna Grada Karlovca za 2017. godinu iznose 248.599.953 kuna, te su manji za 21,4 mil. kuna odnosno 8,0% u odnosu na planirane rashode i izdatke drugim Izmjenama i dopunama proračuna Grada Karlovca za 2016. godinu. U 2018. godini predlažu se ukupni rashodi u iznosu od 244.119.473 kuna i u 2019. godini u iznosu od 237.987.751 kuna.

Rashodi poslovanja planirani su u 2017. godini u iznosu od 180.476.724 kuna i u ukupnim rashodima i izdacima sudjeluju s 72,6%, rashodi za nabavu nefinancijske imovine planirani su u iznosu od 62.923.229 kuna i u ukupnim rashodima sudjeluju s 25,3% dok su izdaci za financijsku imovinu i otplatu zajmova planirani u iznosu od 5.200.000 kuna s udjelom od 2,1% u ukupnim rashodima.

U navedenim ukupnim rashodima i izdacima za 2016. godinu nalaze se i rashodi proračunskih korisnika od vlastite djelatnosti, koji se financiraju iz vlastitih i ostalih prihoda proračunskih korisnika. Taj dio rashoda od svih proračunskih korisnika Grada Karlovca za 2017. godinu planiran je u iznosu od 30.314.776 kuna i sudjeluje s 12,2% u ukupno planiranim rashodima proračuna za 2017.godinu.

U narednoj tablici dat je pregled osnovnih kategorija rashoda iskazanih po ekonomskoj klasifikaciji:

**Tablica 4. Prikaz prijedloga planiranih rashoda i izdataka Proračuna Grada Karlovca za 2017. godinu**



* + 1. **RASHODI PO EKONOMSKOJ KLASIFIKACIJI RASHODI POSLOVANJA**

Rashodi poslovanja planirani su u 2017. godini u ukupnom iznosu od 180.476.724 kuna, što je za 4,8 mil. kuna manje u odnosu na planirane u Rebalansu II Proračuna Grada Karlovca za 2016. godinu. U ukupnim rashodima i izdacima za 2017.godinu sudjeluju s 72,6 % .

Predloženi rashodi poslovanje planirani su po skupinama rashoda i izdataka ekonomske klasifikacije kako slijedi:

**RASHODI ZA ZAPOSLENE**

**Rashodi za zaposlene** (plaće, ostali rashodi za zaposlene, doprinosi na plaće, koji se odnose ukupno na djelatnike Gradske uprave i proračunske korisnike), planirani su u iznosu od 54.192.918 kuna, što je za 1,5 mil. kuna ili za 2,9% više u odnosu na planirano drugim Izmjenama i dopunama Proračuna za 2016. godinu. Povećanje rashoda za zaposlene se prvenstveno odnosi na novog proračunskog korisnika Javnu ustanovu Aquatika – slatkovodni akvarij Karlovac čiji rashodi za zaposlene su planirani u iznosu od 1.273.000 kuna.

Planirani iznos rashoda za zaposlene u strukturi ukupnih proračunskih rashoda čini 21,8%. Od toga su planirani rashodi za zaposlene u Gradskoj upravi u iznosu od 17,8 mil. kuna, što je za 533.200 kuna ili za 3,1% više u odnosu na prethodni plan. U tome je plan za plaće (bruto) 14.725.000 kuna, ostali rashodi za zaposlene planirani su u iznosu od 400.000 kuna, doprinosi na plaću 2.650.000 dok su doprinosi za volontere planirani u iznosu od 50.000 kuna.

**MATERIJALNI RASHODI**

**Materijalni rashodi** se odnose na rashode za izvršavanje programskih aktivnosti i redovno poslovanje svih korisnika proračuna i u 2017. godini planirani su u visini od 92.534.906 kuna što je za 3,9 mil. kuna manje u odnosu na planirane rashode drugim Izmjenama i dopunama proračuna za 2016. godinu. U ukupnim rashodima i izdacima u Proračunu Grada Karlovca sudjeluju s 37,2%.

Materijalne rashode čine naknade troškova zaposlenima, rashodi za materijal i energiju, rashodi za usluge, za pokriće troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine upravne, administrativne i sudske pristojbe i ostali slični rashodi.

U strukturi materijalnih rashoda najveći udio od 68,2% imaju rashodi za usluge koji su planirani u iznosu od 63.080.205 kuna, a čine ih zakupnine, usluge tekućeg i investicijskog održavanja imovine, komunalne usluge, održavanje komunalne infrastrukture i druge usluge.

S udjelom od 20,9% u ukupnim materijalnim rashodima sudjeluju rashodi za materijal i energiju, koji su planirani u iznosu od 19.366.740 kuna, ostali nespomenuti rashodi poslovanja čine 6,4%, a planirani su u iznosu od 5.940.576 kuna dok naknade troškova zaposlenima sudjeluju s 4,0% u ukupnim materijalnim rashodima i planirane su u iznosu od 3.742.964 kuna, a naknade troškova osobama izvan radnog odnosa u iznosu od 404.421 kuna i čine 0,4% materijalnih rashoda.

**FINANCIJSKI RASHODI**

**Financijski rashodi** planirani su u iznosu od 1.802.200 kuna i manji su za 10,2%, a u ukupno planiranim rashodima i izdacima u Proračunu Grada Karlovca za 2017. godinu sudjeluju s 0,7%.

Kamate za primljene zajmove planirane su u iznosu od 1.500.000 kuna sukladno otplatnim planovima za kredite koje otplaćuje Grad. Ostali financijski rashodi predlažu se u iznosu od 302.200 kuna, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

**SUBVENCIJE**

**Subvencije** suplanirane u iznosu od 4.510.000 kuna, što je za 576.000 kuna ili za 14,6% više u odnosu na plan za 2016. godinu, te u ukupnim rashodima i izdacima u Proračunu Grada Karlovca sudjeluju s 1,8%.

Subvencije trgovačkim društvima u javnom sektoru planirane su u iznosu od 400.000 kuna, a odnose se na sufinanciranje Hrvatskog radio Karlovca.

Subvencije trgovačkim društvima, poljoprivrednicima i obrtnicima izvan javnog sektora planirane su u iznosu od 4.110.000 kuna, a odnose se najvećim dijelom na subvencije Autotransportu d.o.o. u iznosu od 1,8 mil. kuna kao i na potpore poljoprivrednim gospodarstvima u iznosu od 1,3 mil. kuna dok su subvencije poduzetnicima planirane u iznosu od 1,05 mil. kuna.

**POMOĆI DANE U INOZEMSTVO I UNUTAR OPĆEG PRORAČUNA**

U 2017.godini planirane su u iznosu od 348.872 kuna što je za 4,1% manje u odnosu na planirani iznos za 2016. godinu, a odnose se na **Pomoći unutar općeg proračuna**, koje su planirane u iznosu od 288.872 kuna i na **Pomoći proračunskim korisnicima drugih proračuna** u iznosu od 60.000 kuna. U ukupnim rashodima i izdacima sudjeluju s 0,1%.

Planirane pomoći odnose se na pomoći općini Draganić i Krnjak u iznosu od 120.000 kuna, prema odluci o sukcesiji, kapitalne pomoći Centru za gospodarenje otpadom Karlovačke županije u iznosu od 77.872 kuna, tekuće pomoći državnom proračunu za rad Savjetodavne službe u iznosu od 20.000 kuna te na tekuće pomoći Karlovačkoj županiji za Partnerstvo za stipendiranje u iznosu od 1.000 kuna. U 2017. godini planirana je kapitalna pomoć Karlovačkoj županiji za izradu projektne dokumentacije projekta “RibarKA” u iznosu od 30.000 kuna kao i tekuća pomoć za novi projekt INTERREG (radi se o programu prekogranične suradnje) koji je za 2017. godinu planiran u iznosu od 40.000 kuna. U navedenim projektima Grad Karlovac sudjeluje svojim sredstvima kao partner te se ona odnose na učešće Grada u određenoj fazi provedbe projekta u 2017. godini.

**NAKNADE GRAĐANIMA I KUĆANSTVIMA NA TEMELJU OSIGURANJA I DRUGE NAKNADE**

Navedene naknade planirane su u iznosu od 8.016.700 kuna, što je za 2,1 mil. kuna više u odnosu na planirani iznos drugim Izmjenama i dopunama proračuna za 2016. godinu. U ukupnim rashodima i izdacima u Proračunu Grada Karlovca sudjeluju s 3,2%.

Planirani rashodi odnose se najvećim dijelom na namjene predviđene socijalnim programom Grada za koji je planirano 5,2 mil. kuna, za stipendije učenicima i studentima, naknade za podmirenje troškova stanovanja i ogrijeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu novorođenčadi, naknade umirovljenicima, naknade za prehranu djece u osnovnim školama, za sufinanciranje produženog boravka u školama te poklon paketi za novorođenčad i za siromašne obitelji. U Planu za 2017. godinu je ugrađen i novi projekt kroz koji će se sufinancirati troškovi kupnje radnih bilježnica za sve osnovnoškolce u iznosu od 1.550.000 kuna.

**OSTALI RASHODI**

**Ostali rashodi** planiraju se u visini od 19.071.128 kuna, a obuhvaćaju tekuće donacije u iznosu od 15.793.128 kuna, kapitalne donacije u iznosu od 1.945.000 kuna, kazne penale i naknade štete u iznosu od 1.000.000 kuna i kapitalne pomoći u iznosu od 333.000 kuna. U odnosu na druge Izmjene i dopune proračuna Grada Karlovca za 2016. godinu manji su za 20,3%. U ukupnim rashodima i izdacima Proračuna Grada Karlovca za 2017. godinu sudjeluju s 7,7%.

Rashodi za tekuće donacije odnose se na planirana sredstva za financiranje javnih potreba u kulturi, redovne djelatnosti Karlovačke športske zajednice, financiranje javnih potreba različitih udruga, športskih i kulturnih organizacija, redovne djelatnosti Vatrogasne zajednice, financiranje političkih stranaka i rada mjesne samouprave, tekuće donacije za financiranje rada Razvojne agencije Karlovačke županije, zatim različite donacije u svrhu turističkog uređenja grada, ruralnog razvoja i poticanja poduzetništva.

Kapitalne donacije planirane su u iznosu od 1.945.000 kuna, a najveći dio planiran je za sufinanciranje projekata energetske učinkovitosti za kućanstva u iznosu od 1,0 mil. kuna, kapitalne donacije za obnovu sakralnih objekata planirane su u iznosu od 300.000 kuna, kapitalne donacije dobrovoljnim vatrogasnim društvima za nabavu opreme i ulaganja na objektima planirane su u iznosu od 500.000 kuna i druge.

Kazne, penali i naknade štete planirani su u iznosu od 1,0 mil. kuna od čega su naknade za smanjenu tržišnu vrijednost nekretnina planirane u iznosu od 50.000 kuna, a za naknade štete pravnim i fizičkim osobama po sudskim presudama planirano je 950.000 kuna.

Kapitalne pomoći planirane su iznosu od 333.000 kuna, a odnosi se na kapitalne pomoći gradskim tvrtkama za različite projekte pa je tako Vodovodu i kanalizaciji d.o.o. za otplatu kredita za ISPA projekt planirana kapitalna pomoć u iznosu od 133.000 kuna, a za sufinanciranje projekta oborinske odvodnje planirana je kapitalna pomoć u iznosu od 200.000 kuna.

 **RASHODI ZA NABAVU NEFINANCIJSKE IMOVINE**

Rashodi za nabavu nefinancijske imovine planirani su u iznosu od 62.923.229 kuna ili za 15,9 mil. kuna manje u odnosu na rashode planirane drugim Izmjenama i dopunama proračuna za 2016. godinu. U ukupnim rashodima i izdacima u Proračuna Grada Karlovca sudjeluju s 25,3%.

Od toga su **rashodi za nabavu neproizvedene dugotrajne imovine** planirani u iznosu od 4.551.000 kuna i smanjeni su za 2,2 mil. kuna ili za 32,7% u odnosu na prethodnu godinu, a namijenjeni su kupnji zemljišta za izgradnju komunalne infrastrukture u iznosu od 4.250.000 kuna dok je za kupnju licenci planirano 301.000 kuna.

**Rashodi za nabavu proizvedene dugotrajne imovine** planirani su u iznosu od 34.253.684 kuna i smanjeni su za 18,3 mil. kuna u odnosu na planirane rashode drugim Izmjenama i dopunama proračuna za 2016. godinu. Ova grupa rashoda se najvećim dijelom odnosi na rashode određene za kupnju i izgradnju građevinskih objekata u iznosu od 22,2 mil. kuna pri čemu su najznačajniji rashodi namijenjeni rekonstrukciji Dječjeg vrtića Rakovac za što je planirano 12.050.000 kuna, za projekt odvodnje grada planirano je 4.550.000 kuna, a za uređenje i izgradnju prometnica planirano je 2.980.000 kuna. Ostale rashode u ovoj skupini čine rashodi za nabavu postrojenja i opreme (Grada i proračunskih korisnika) u iznosu od 4.021.700 kuna, za prijevozna sredstva je planirano 460.000 kuna, za knjige i umjetnička djela 906.654 kuna dok je za višegodišnje nasade i osnovno stado planirano 5.000 kuna (nabava riba). Ovu skupinu rashoda čine još i rashodi za nematerijalnu proizvedenu imovinu koji su planirani u iznosu od 6.660.330 kuna, a odnose se na troškove izrade projektne dokumentacije koja je za projekt odvodnje grada planirana u iznosu od 1,0 mil. kuna, za projekt obnove i očuvanja kulturne baštine planirano je 3.160.830 kuna, za projekt izrade urbanističkih i detaljnih planova uređenja 872.000 kuna.

Rashodi za nabavu plemenitih metala i i ostalih pohranjenih vrijednosti planirani su u iznosu od 10.000 kuna što je za 21,2% više u odnosu na planirane rashode za 2016. godinu.

Rashodi za dodatna ulaganja na nefinancijskoj imovini planirani su u iznosu od 24.108.545 kuna što je za 4,6 mil. kuna više u odnosu na planirano u 2016. godini, a odnosi se najvećim dijelom na dodatna ulaganja na građevinskim objektima za Muzej Domovinskog rata Turanj 7.970.000 kuna, za dodatna ulaganja na objektima četiriju osnovnih škola 3.910.545 kuna, za dodatna ulaganja na nerazvrstanim cestama 4.000.000 kuna, za energetsku obnovu športske školske dvorane Mladost 2.600.000 kuna dok je za projekte obnove i očuvanja kulturne baštine planirano 2.245.000 kuna i za sanaciju klizišta visokog rizika 1.500.000 kuna.

 **IZDACI ZA FINANCIJSKU IMOVINU I OTPLATE ZAJMOVA**

Izdaci za financijsku imovinu i otplate zajmova u slijedećem se trogodišnjem razdoblju planiraju u visini od 5.200.000 kuna u 2017. godini, 6.130.000 u 2018. godini i 6.300.000 u 2019. godini, a odnose se na otplatu primljenih zajmova. U strukturi ukupnih rashoda ovi izdaci čine 2,1%.

**PRORAČUNSKI KORISNICI - VLASTITA DJELATNOST**

Rashodi i izdaci vlastite djelatnosti svih 18 proračunskih korisnika grada Karlovca planirani su u 2017. godini u iznosu od 30.314.776kuna, a financiraju se iz vlastitih i ostalih prihoda proračunskih korisnika.

Za naredne dvije godine rashodi Proračuna Grada projicirani su u sljedećim iznosima:

**Tablica 5. Prikaz planiranih rashoda i izdataka za razdoblje 2016.-2019. prema osnovnim vrstama**



* + 1. **RASHODI PO IZVORIMA FINANCIRANJA**

Pozicije prihoda i primitaka kao i rashoda i izdataka Proračuna Grada Karlovca za 2017. godinu planirane su po izvorima financiranja, prema Pravilniku o proračunskim klasifikacijama (Narodne novine br. 26/2010 i 120/13) Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene. Izvori financiranja planirani u Proračunu Grada Karlovca za 2017. godinu jesu:

1. opći prihodi i primici
2. prihodi za posebne namjene
3. pomoći
4. donacije
5. prihodi od prodaje ili zamjene nefinancijske imovine
6. namjenski primici
7. višak prihoda iz prethodne godine.

**Opći prihodi i primici** uključuju prihode po posebnim propisima za koje nije definirana namjena korištenja, a to su: prihodi od poreza, prihodi od imovine, prihodi od administrativnih (upravnih) pristojbi, prihodi od kazni, te primici od financijske imovine za koje nije definirana namjena korištenja. U 2017. godini planirani su opći prihodi i primici u iznosu od 121.914.116 kuna.

**Vlastiti prihodi** su prihodi koje proračunski korisnik ostvari obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna, a njihov plan za 2017. godinu iznosi 2.115.700 kuna.

**Prihodi za posebne namjene** uključuju se prihodi čija se namjena utvrđuje posebnim zakonima i propisima a to su: komunalna naknada, komunalni doprinos, spomenička renta, doprinos za šume, naknada za koncesije, naknada za zbrinjavanje komunalnog otpada, naknada za priključak, vodni doprinos, prihodi od zakupa poljoprivrednog zemljišta u vlasništvu države i naknada za zadržavanje nezakonito izgrađenih zgrada u prostoru, te prihodi za posebne namjene proračunskih korisnika. U 2017. godini planirani su u iznosu od 57.563.551 kuna.

**Pomoći** uključuju prihode koji se ostvaruju od inozemnih vlada, međunarodnih organizacija, drugih proračuna, ostalih subjekata unutar općeg proračuna i izvanproračunskih korisnika, a za 2017. godinu planirani su u iznosu od 50.098.194 kuna.

**Donacije** uključuju prihode koji se ostvaruju od fizičkih osoba, neprofitnih organizacija, trgovačkih društava i ostalih subjekata unutar općeg proračuna. U 2017. godini ukupno je planirano 2.465.500 kuna od donacija.

**Prihodi od prodaje ili zamjene nefinancijske imovine** uključuju prihode od koji se ostvaruju prodajom ili zamjenom nefinancijske imovine i od naknade štete s osnove osiguranja, a u 2017. godini planirani su u iznosu od 7.794.200 kuna.

**Tablica 6. Prikaz planiranih rashoda i izdataka za 2016. i 2017. godinu po izvorima financiranja**





U tablici 6. prikazani su izvori financiranja programskih aktivnosti i tekućih i kapitalnih projekata planiranih u slijedećem razdoblju. Udio općih prihoda u financiranju svih rashoda iskazanih u Posebnom dijelu Proračuna je 49,04%, udio prihoda za posebne namjene 23,16% a prihoda od pomoći 20,15%. Planirani prihodi od prodaje nefinancijske imovine u financiranju rashoda sudjeluju s 3,14%, dok višak prihoda koji se prenosi u slijedeću godinu sudjeluje u ukupnim rashodima s 2,67%. Vlastiti prihodi proračunskih korisnika koriste se za pokriće tek 0,85 % ukupnih rashoda, a prihodi od donacija za pokriće tek 0,99% ukupnih rashoda.

* + 1. **RASHODI PO FUNKCIJSKOJ KLASIFIKACIJI**

Funkcijska klasifikacija pokazuje aktivnosti jedinice lokalne i područne (regionalne) samouprave organizirane i razvrstane prema ulaganjima sredstava u djelatnost: opće javne usluge, javni red i sigurnost, ekonomske poslove, zaštitu okoliša, unapređenje stanovanja i stambeno komunalne djelatnosti, zdravstvo, rekreaciju te kulturnu i vjersku djelatnost, obrazovanje i socijalnu zaštitu. U nastavku se daje struktura proračuna prema funkcijskoj klasifikaciji.

**Tablica 7. Struktura proračuna prema funkcijskoj klasifikaciji za 2017. godinu**



Iz prikazanih podataka vidljivo je da je 32,7 % proračunskih sredstava usmjereno na aktivnosti koje obuhvaćaju obrazovanje, rekreaciju, kulturu i religiju, zatim slijede aktivnosti vezane uz unapređenje stanovanja s 20,6% i aktivnosti koje obuhvaćaju opće javne usluge koje obavlja Grad s 14,65%.

**1.2.4. RASHODI PO ORGANIZACIJSKOJ KLASIFIKACIJI (RAZDJELI I GLAVE)**

Organizacijska struktura prikazuje raspored sredstava planiranih u Proračunu po upravnim tijelima Grada. Organizacijska struktura Grada Karlovca za 2017. godinu izrađena je na temelju Odluke o ustrojstvu upravnih tijela Grada Karlovca (Glasnik Grada Karlovca broj 7/2013).

U slijedećoj se tablici prikazuju proračunska sredstva raspoređena po upravnim odjelima gradske uprave i proračunskim korisnicima.

**Tablica 8. Prikaz planiranih rashoda i izdataka u razdoblju 2016.-2019. godine po organizacijskoj klasifikaciji**





 U strukturi ukupnih rashoda upravni odjeli su planirani kako slijedi:

* Upravni odjel za društvene djelatnosti 88.255.368 kuna ili 35,5% ukupnih rashoda,
* Upravni odjel za komunalno gospodarstvo 54.077.000 kuna ili 21,7% ukupnih rashoda, Upravni odjel za prostorno uređenje, gradnju i zaštitu okoliša 39.769.990 kuna ili 16,0% ukupnih rashoda,
* Upravni odjel za proračun i financije 28.823.000 kuna ili 11,6% ukupnih rashoda,
* Upravni odjel za poslove gradonačelnika 14.324.695 kuna ili 5,8% ukupnih rashoda,
* Upravni odjel za opće poslove 9.510.000 kuna ili 3,8% ukupnih rashoda,
* Upravni odjel za imovinsko pravne poslove i upravljanje imovinom 5.338.000 kuna ili 2,15% ukupnih rashoda i
* Upravni odjel za poduzetništvo, poljoprivredu i turizam 4.643.900 kuna ili 1,9% ukupnih rashoda te Upravni odjel za investicije i europske fondove 3.858.000 ili 1,6%.

U nastavku ovog obrazloženja nalaze se opisi programa i obrazloženje planiranih rashoda u Proračunu Grada Karlovca za 2017. godinu po razdjelima, programima, te aktivnostima i projektima Grada Karlovca.

Viši stručni suradnik za planiranje i praćenje proračuna

Mirela Matasić, dipl.oec

Pročelnica UO za proračun i financije

Lidija Malović, dipl.oec.